Document ID: 32004L0102

ΟΔΗΓΊΑ 2004/102/ΕΚ ΤΗΣ ΕΠΙΤΡΟΠΉΣ,
της 5ης Οκτωβρίου 2004,
για τροποποίηση των παραρτημάτων II, ΙΙΙ, IV και V της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 14 παράγραφος 2 στοιχεία γ) και δ),
Εκτιμώντας τα ακόλουθα:
(1)
Η οδηγία 2000/29/ΕΚ αναφέρει πως η ξυλεία κωνοφόρων (Coniferales), εκτός της ξυλείας Thuja L., που χρησιμοποιείται σε κιβώτια συσκευασίας, καφάσια, βαρέλια, παλέτες, παλετοκιβώτια ή άλλες επίπεδες επιφάνειες φόρτωσης, σφήνες, διαχωριστικά και υποστηρίγματα, συμπεριλαμβανομένης της ξυλείας που δεν έχει διατηρήσει τη φυσική της στρόγγυλη επιφάνεια, προέλευσης Καναδά, Κίνας, Ιαπωνίας, Κορέας, Ταϊβάν και ΗΠΑ, απαλλάσσεται από το φλοιό της και είναι ελεύθερη από οπές σκωλήκων διαμέτρου μεγαλύτερης από 3 mm και η περιεκτικότητά της σε υγρασία κατά την κατασκευή της είναι κάτω του 20 %, εκπεφρασμένη ως ποσοστό σε ξηρή ύλη.
(2)
Το διεθνές πρότυπο για φυτοϋγειονομικά μέτρα αριθ. 15 του Οργανισμού Τροφίμων και Γεωργίας (FAO) κατευθυντήριες γραμμές για προδιαγραφές υλικών για ξύλινες συσκευασίες στο διεθνές εμπόριο (2), περιέχει φυτοϋγειονομικά μέτρα σχετικά με τη διακίνηση υλικών για ξύλινες συσκευασίες που χρησιμοποιούνται σε κιβώτια συσκευασίας, καφάσια, βαρέλια, παλέτες, παλετοκιβώτια, στεφάνια παλετών και σφήνες με στόχο τη μείωση του κινδύνου εισαγωγής ή/και εξάπλωσης επιβλαβών οργανισμών καραντίνας που συνδέονται με υλικά για ξύλινες συσκευασίες από ακατέργαστο ξύλο κωνοφόρων και μη, τα οποία χρησιμοποιούνται στο διεθνές εμπόριο. Οι σχετικές διατάξεις της οδηγίας 2000/29/ΕΚ σχετικά με τα υλικά για ξύλινες συσκευασίες θα πρέπει να ευθυγραμμισθούν με τα προβλεπόμενα στις κατευθυντήριες γραμμές που προαναφέρθηκαν.
(3)
Οι διατάξεις για την ξυλεία που κατάγεται από χώρες στις οποίες είναι γνωστή η εμφάνιση του Bursaphelenchus xylophilus (Steiner και Bührer) Nickle et al. θα πρέπει να τροποποιηθούν καθώς διατίθενται νέες τεχνικές κατεργασίας κατά του παθογόνου αυτού οργανισμού.
(4)
Οι διατάξεις για την ξυλεία καταγωγής Ρωσίας, Καζακστάν, Τουρκίας και άλλων τρίτων χωρών πρέπει να βελτιωθούν και να προσαρμοσθούν, ώστε η Κοινότητα να προστατεύεται καλύτερα από την εισαγωγή επιβλαβών οργανισμών που πλήττουν την ξυλεία και να λαμβάνονται υπόψη νέες τεχνικές κατεργασίας, οι οποίες έγιναν πρόσφατα διαθέσιμες για την καταπολέμηση των επιβλαβών οργανισμών που πλήττουν την ξυλεία.
(5)
Αυτά τα βελτιωμένα μέτρα πρέπει να περιλαμβάνουν τη χρήση «φυτοϋγειονομικού πιστοποιητικού» για προϊόντα ξυλείας καταγωγής τρίτων χωρών.
(6)
Οι διατάξεις σχετικά με την Cryphonectria parasitica (Murrill.) Barr. πρέπει να τροποποιηθούν ώστε να λαμβάνονται υπόψη οι πρόσφατες πληροφορίες σχετικά με την παρουσία της στην Κοινότητα και τον κίνδυνο εισαγωγής και διάδοσής της εντός της Κοινότητας με ξυλεία και απομονωμένο φλοιό Castanea Mill., περιορίζοντάς τα σε προστατευόμενες περιοχές στην Τσεχική Δημοκρατία, τη Δανία, την Ελλάδα, την Ιρλανδία, τη Σουηδία και το Ηνωμένο Βασίλειο, όπου έχει διαπιστωθεί η απουσία αυτού του οργανισμού.
(7)
Οι διατάξεις που αφορούν προϊόντα ξυλείας καταγωγής εκτός Κοινότητας, τα οποία οφείλουν να υποβάλλονται σε φυτοϋγειονομικό έλεγχο στη χώρα καταγωγής ή στη χώρα αποστολής πριν επιτραπεί η είσοδος ή η διακίνησή τους στην Κοινότητα, πρέπει να τροποποιηθούν βάσει των αλλαγών που επήλθαν όσον αφορά τις τεχνικές απαιτήσεις για την ξυλεία τέτοιου τύπου και των αλλαγών στη δασμολογική και στατιστική ονοματολογία και στο κοινό δασμολόγιο.
(8)
Οι διατάξεις σχετικά με τον κίνδυνο εισαγωγής επιβλαβών οργανισμών με απομονωμένο φλοιό κωνοφόρων (Coniferales) καταγωγής ορισμένων τρίτων χωρών πρέπει να τροποποιηθούν καθώς υπάρχουν νέες πληροφορίες για την κατεργασία τέτοιου απομονωμένου φλοιού, σύμφωνα με τις οποίες δεν υπάρχει ο κίνδυνος αυτός.
(9)
Ο επιβλαβής οργανισμός Ceratocystis virescens (Davidson) Moreau αναμένεται να καταστεί το γενικώς αποδεκτό όνομα για τον οργανισμό Ceratocystis coerulescens (Münch) Bakshi.
(10)
Είναι επομένως σκόπιμο να τροποποιηθούν ανάλογα τα σχετικά παραρτήματα της οδηγίας 2000/29/ΕΚ,
(11)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα ΙΙ, ΙΙΙ, IV και V της οδηγίας 2000/29/ΕΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν, το αργότερο στις 28 Φεβρουαρίου 2005, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν άμεσα στην Επιτροπή το κείμενο των εν λόγω διατάξεων και υποβάλλουν πίνακα αντιστοιχίας μεταξύ των εν λόγω διατάξεων και της παρούσας οδηγίας.
Εφαρμόζουν τις διατάξεις αυτές από την 1η Μαρτίου 2005.
Όταν τα κράτη μέλη θεσπίζουν τις εν λόγω διατάξεις, οι τελευταίες περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των κύριων διατάξεων του εθνικού τους δικαίου, που θεσπίζουν στον τομέα τον οποίο διέπει η παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 5 Οκτωβρίου 2004.

Labels: 1
5
20
3
6